ועדת החוקה, חוק ומשפט, כנסת 20, פרוטוקול מספר 614, 2018-05-28 13:45

אורי מקלב: אני מתכבד לפתוח ישיבה של ועדת החוקה, חוק ומשפט.

אורי מקלב: היום י"ד בסיון תשע"ח, 28 במאי 2018, הנושא: צו סדר הדין הפלילי (עבירות קנס – מניעת רעש) (תיקון), התשע"ח-2017.

אורי מקלב: אני מתוודה שאני עברתי על הצו – סיפרתי לאפרת וגם לאסף – אני משום מה לא ראיתי טוב וכשהכנתי את עצמי ב-2:30, 3:00 לפנות בוקר, היה נראה לי שיש כאן הרבה דברים חדשים, עד שראיתי שבעצם אתם מדברים על משהו קטן, מינורי במיוחד.

אורי מקלב: כבר כתבתי הערות על השעות ועל הימים המיוחדים ועל מה קורה היום עם מזגנים של בתי עסק גדולים ששמים בחצרות של בתים ועוד דברים כאלה, אבל אני רואה שהכול היה לריק.

אורי מקלב: אם כך, בואו נראה, בלי הרבה רעש, מה אתם מבקשים עכשיו לאשר – בלי רעש וצלצולים.

אורי מקלב: אז אם נצלול ישירות, אתם מציגים את זה?

הדס פיקסלר: עורכת דין הדס פיקסלר, המשרד להגנת הסביבה.

הדס פיקסלר: תקנות בנושא מניעת רעש – היות שאלה עבירות ברובן מסווגות כעבירות קלות – הן נאכפות באמצעות מתן הודעה על ברירת משפט אם מישהו נתפס מפר את הוראות התקנות, וישנו צו – צו סדר הדין הפלילי – שבעצם יושב על הוראות התקנות וגוזר מהן את עבירות ברירת המשפט.

אורי מקלב: ברירת משפט, בעצם קנס מינהלי.

הדס פיקסלר: זה לא קנס מינהלי.

יפעת רווה: מקביל.

הדס פיקסלר: זה דומה.

הדס פיקסלר: כמו עבירת תעבורה, זאת אומרת אתה מקבל הודעה והברירה בידך אם לשלם את הקנס או אם אתה מעוניין, לבקש להישפט.

אורי מקלב: גם בתעבורה זה לא בדיוק כך.

אורי מקלב: בחלק מהעבירות.

אורי מקלב: יש היום חלק מעבירות התעבורה שזה ישירות.

יפעת רווה: נכון.

יפעת רווה: החמורות ביותר הן עבירות של הזמנה לדין, אבל מרבית עבירות התעבורה נאכפות באמת בדרך הזאת של ברירת משפט, ודאי עבירות חניה.

הדס פיקסלר: אז אנחנו תיקנו את התקנות האלה, באישור ועדת הפנים והגנת הסביבה בזמנו, וכעת מה שנדרש לעשות זה להתאים את הוראות הצו לתיקון שנעשה בתקנות כדי שלא יהיה לנו פער.

הדס פיקסלר: שתי הנקודות שרלוונטיות הן הוראות לגבי זיקוקין, שתוקנו והותאמו; והוראה לגבי אזעקות מכלי רכב.

אורי מקלב: תסבירי מה השינויים, מה אנחנו רוצים לאשר.

אורי מקלב: אני מבין שבסכום הקנס אין.

הדס פיקסלר: אין שינוי.

אורי מקלב: רק בניסוח.

הדס פיקסלר: הניסוח, כי בזמנו, אחרי שאנחנו הכנסנו איסור מסוים לתקנות בנושא זיקוקין, מפעילי הזיקוקין עשו עבודה גדולה, שינו את התקן שחל על זיקוקין, ובעצם הזיקוקין שיש היום הם שקטים יותר ואפשר להשתמש בהם בטווח קרוב יותר מאשר זיקוקין שהיו פעם.

הדס פיקסלר: בעקבות זה הלכנו ותיקנו את ההוראה בתקנות וכעת התוספת שנדרשת זה התיקון של צו סדר הדין הפלילי, שבסמכות הוועדה הזאת.

הדס פיקסלר: עניין נוסף הוא שבזמנו נכנס איסור על אזעקות קוליות בכלי רכב, והאיסור נכנס עם מין הוראת מעבר כזאת שקבעה טווח של כשש שנים על מנת להיערך לאיסור, וכעת הוא נכנס לתוקף.

הדס פיקסלר: גם בנושא הזה אנחנו רוצים שהנוסח של הצו יתאם לנוסח של התקנות.

אורי מקלב: בכל אופן, שיניתם משהו בנוסח.

אורי מקלב: מערכת אזעקה, למה אתם משנים את זה?

הדס פיקסלר: בעבר, העבירה הייתה - - -

אורי מקלב: למה כתבתם אזעקה קולית?

אורי מקלב: זאת אומרת, יותר נכונה, יותר מדויקת.

אורי מקלב: הכוונה גם למלל, דברים כאלה שיש באזעקה?

הדס פיקסלר: לא.

הדס פיקסלר: זה אזעקה של רכב.

הדס פיקסלר: אנחנו משמיטים את הסיפה.

הדס פיקסלר: בעבר, האיסור היה רק על אזעקות חדשות שהותקנו בתקופה האחרונה, וכעת האיסור הוא כללי.

הדס פיקסלר: פשוט אנחנו מורידים את הסיפה שהתייחסה למועד התקנת האזעקה.

אורי מקלב: אוקיי.

אורי מקלב: ובאמת, יש שינויים בדברים האלה?

אורי מקלב: זה רק לגבי רכב, נכון?

הדס פיקסלר: כן.

אורי מקלב: לגבי בתי עסק זה נמצא במקום אחר.

הדס פיקסלר: בזמנו, כשתיקנו את התקנות לגבי אזעקות בכלי רכב, נמצא שיש חלופות ראויות מבחינת המיגון, וגם נציגי חברות הביטוח שנכחו בדיון, לא הייתה להם שום התנגדות לכך שהאזעקה הקולית תוסר.

הדס פיקסלר: יש היום אימובילייזר, יש קודנים, יש דברים משוכללים יותר.

הדס פיקסלר: לגבי מערכות אזעקה בנכס, לא נמצאה חלופה כזאת ולכן התקנה שמגבילה את זה אבל לא אוסרת לגמרי, נשארה על כנה ולא שינינו אותה.

אורי מקלב: היום האזעקות מכלי רכב התמעטו, זה בטוח, אבל עדיין יש פניות בעניין הזה.

אורי מקלב: המשטרה אוכפת את זה?

סנ"צ אבי שושן: המשטרה עדיין אוכפת את זה.

אורי מקלב: אין לך נתונים כאן?

סנ"צ אבי שושן: אין לי נתונים כאן אבל בהחלט, כמות הדוחות שנרשמת על כך היא מאוד נמוכה.

אורי מקלב: אני לתומי חשבתי שדווקא בשבת זה קורה.

אורי מקלב: אני גר באזור חרדי כמובן, ואז כשזה קורה, אתם מבינים מה קורה כל השבת מתחילתה ועד סופה.

אורי מקלב: לא בשבת, אז אוכפים את זה.

יפעת רווה: אנשים לוקחים את הרכב והוא נמצא בעבודה, אתה לא שומע.

הדס פיקסלר: אתה גם יורד ומכבה.

אורי מקלב: איפה שאני גר יכול להיות שאנשים שמים את הרכב כדי למכור אותו, ועל-פי רוב זה כל מיני רכבים כאלה.

אורי מקלב: יש אזורים, אני גר ברחוב ראשי, אבל התשובה שלי היא שלא בשבת, אז כנראה שיש אכיפה.

הדס פיקסלר: או שאתה יורד ומכבה את האזעקה.

אורי מקלב: גם כן, אבל בשבת אני לא מכבה ואני גם לא קורא למשטרה, כך שאלה שני הצדדים יחד.

אורי מקלב: זה קורה גם עם בתי עסק שיש אזעקות מיושנות, שזה באמת מפריע היום.

אורי מקלב: המואזין הבוקר היה ב-3:30, אני עוד הייתי ער.

קריאה: באיזו שכונה?

אורי מקלב: ברמות.

אורי מקלב: עכשיו בגלל הרמדאן זה הרבה יותר מאוחר כנראה, מתחיל גם יותר מוקדם אני חושב.

אורי מקלב: נדמה לי שמתווספת עוד תפילה או שתי תפילות – לא שיש לי בקיאות גדולה; בתפילות כן, אבל לא בתפילות של רמדאן.

אורי מקלב: קודם כול, באמת פורמלית אנחנו רוצים לאשר אבל אם מישהו רוצה להוסיף, להעיר.

אורי מקלב: מה באמת קורה?

אורי מקלב: אני קצת הייתי שותף בוועדת הכלכלה בדיונים האלה.

אורי מקלב: היום, הבעיה בזיקוקין היא לאו דווקא המפעילים הרשמיים.

אורי מקלב: אנחנו כירושלמים יודעים שהבעיה היא בזיקוקין של המפעילים הלא רשמיים.

אורי מקלב: כמה מפעילים רשמיים יש היום שמייבאים?

אורי מקלב: זה יבואנים ומפעילים.

אורי מקלב: אין לכם את המידע הזה?

הדס פיקסלר: יש להם איגוד מסודר במסגרת איגוד לשכות המסחר.

קריאה: משרד הכלכלה.

אורי מקלב: הדיונים היו בוועדת הכלכלה.

הדס פיקסלר: הדיונים בתקנות שלנו היו בוועדת הפנים והגנת הסביבה, אולי היה משהו אחר שם.

אורי מקלב: הבעיה היום עם המאוגדים המאושרים, אני חושב שיש שם הסדרה ואני חושב שזה נעשה, וזה באמת לא פשוט.

אורי מקלב: חלק מהזיקוקין נהפכו היום לכלי משחית – בעצם יורים על חיילים ועל אנשי משמר הגבול.

אורי מקלב: זה סט, מגיע כמו תרמיל של שמונה או 12 זיקוקין, מפעילים את זה על אנשים, על חיילים, על אזרחים גם כן, כולל בהר הבית.

הדס פיקסלר: אבל כאן הבעיה של הרעש היא הבעיה הזניחה.

יפעת רווה: לא הרעש זה הבעיה.

אורי מקלב: לא הבעיה, אבל הם מפעילים כמובן בכל מיני אירועים.

אורי מקלב: אני שומע את האירועים אצלי בתוך הבית, במיוחד בשבתות מכיוון שאז יש פחות רעש.

אורי מקלב: אני זוכר כשהבן שלי היה בן שלוש, הוא היה ילד קטן מאוד, הייתה חתונה, והוא אמר לי: דווקא המתופף שלהם הוא מתופף לא רע, מצא חן בעיניו המתופף.

אורי מקלב: אבל זה סוג זיקוקין שהם מוברחים, יש הברחות מאוד מאוד גדולות של זיקוקין.

יפעת רווה: חלק מזה נאכף על-ידי משרד הכלכלה.

אורי מקלב: אני אומר, הרעש קיים אבל צריכים לאכוף את זה לא בגלל הרעש.

אורי מקלב: עוד לפני הרעש, עצם האכיפה היא ההפעלה.

אורי מקלב: בכל שמחה, בכל חתונה או בכל אירוע אחר, או בכלל הזדהות עם משהו, היום זה מופעל בזיקוקין.

אורי מקלב: אז בלי רעש ובלי צלצולים, הצלצול הגיע וזה האות.

אורי מקלב: צריך לאשר את זה?

אפרת חקאק: להצביע.

אורי מקלב: מי בעד?

אורי מקלב: בעד – פה אחד

אורי מקלב: אנחנו מאשרים את התקנות האלה והן נכנסות לתוקף מייד עם פרסומן?

אפרת חקאק: כן.

אורי מקלב: פה אחד.

אורי מקלב: תודה רבה לכם, הישיבה נעולה.